Marko Brtan viis Kalju 24. minutil juhtima ja kümme minutit hiljem suurendas Liliu eduseisu. Teisel poolajal kasvatasid skoori Maximiliano Ugge (65. minutil) ja Deniss Tjapkin (70.). Transi auvärav kirjutati Aleksandr Zakarliuka (88.) nimele.

Enne viimast vooru oli šanss meistritiitel võita ka Tallinna Floral ja Tallinna Levadial, kes asusid omavahel vastamisi Kadiorus. Rauno Alliku 17. minutil tabamus viis hetkeks virtuaalselt liidriks Flora, aga nende õnn pöördus: 51. minutil viigistas Gando ja 88. minutil lõi Kirill Nesterov Levadia võidutabamuse. See tähendas Levadiale ühtlasi hõbedat ja Florale pronksi.

Kõik tänased tulemused: Tartu JK Tammeka - JK Tallinna Kalev 2:1, Paide Linnameeskond - Viljandi JK Tulevik 4:1, Tallinna FCI Levadia - Tallinna FC Flora 2:1, FC Kuressaare - Pärnu JK Vaprus 2:1, Nõmme Kalju FC - JK Narva Trans 4:1.

Lõplik tabeliseis: 1. Nõmme Kalju FC 86, 2. Tallinna FCI Levadia 84, 3. Tallinna FC Flora 83, 4. JK Narva Trans 61, 5. Paide Linnameeskond 51, 6. Tartu JK Tammeka 49, 7. Viljandi JK Tulevik 29, 8. JK Tallinna Kalev 28, 9. FC Kuressaare 21, 10. Pärnu JK Vaprus 13.

Fotod: Nõmme Kalju FC - JK Narva Trans

Fotod: Tallinna FC Levadia - Tallinna FC Flora

Enne mängu:

Kuidas aga selgub meister? Kaljul ja Floral on praegu mõlemal 83 punkti, omavaheliste mängude tõttu on aga esikohal Kalju. Levadia on 81 punktiga kolmas.

Viimaste voorudega palju punkte ära andnud Kalju tuleb Transi alistamise korral kindlasti Eesti meistriks, aga kui Flora Levadiat ei alista, piisab ka viigist.

Tiitlikaitsja Flora saab meistriks tulla ainult siis, kui Kalju kaotab Transi vastu punkte ehk kui Kalju mängib Transiga viiki, peab Flora Levadia alistama, kui aga Kalju kaotab Transile, piisab Florale Levadia vastu viigist.

Levadia puhul on süsteem lihtne – meistritiitli võitmiseks tuleb alistada Flora ja samal ajal peab Kalju Transile kaotama.